text: Kommune opfordrer borgere til at råbe politikerne op
  09 maj 2016 kl. 15.54
  Hedensted Kommunen vil med en ny kampagne have borgerne til at presse politikerne til at udvide motorvej E45.
  "Hjælp os med at få udvidet E45".
  Sådan skriver Hedensted Kommune nu i et opslag på det faglige netværk Linkedin og sammen med Business Region Aarhus på Facebook-siden 3Spor.
  Her lyder der en opfordring til borgerne om at skrive på et stykke papir, hvorfor de ønsker motorvej E45 ved Hedensted til Aarhus og retur, udvidet fra to til tre spor.
  Papiret skal de holde op foran sig og derefter tage et billede. 
  - Læg det på din egen Facebookprofil og hashtag det med  #3sporE45, skriver kommunen i opslaget. 
  Opfordringen er ikke kun til borgerne, men også til virksomhedsledere i området samt politikere og andre, der har interesse i at få mere plads til trafikken på E45.
  - Sammen kan vi presse på beslutningen om udvidelse af E45, slutter kommunen i opslaget.
  - Det har længe været et ønske fra Hedensted Kommunes side at få udvidet E45 med et ekstra spor. Både pendlere og erhverslivet mærker lige nu, at trafikken er for tung og ofte resulterer i at både personer og varer holder i kø og bliver forsinkede, siger Britt Harboe , der er kommunikationschef i Hedensted Kommune til TV SYD.
  
  